b'\n_START_ARTICLE_\nConnecticut\n_START_SECTION_\nMaantiede\n_START_PARAGRAPH_\nConnecticutia reunustaa etel\xc3\xa4ss\xc3\xa4 Long Islandin salmi, l\xc3\xa4nness\xc3\xa4 New York, pohjoisessa Massachusetts ja id\xc3\xa4ss\xc3\xa4 Rhode Island. Monet osavaltion asukkaat ty\xc3\xb6skentelev\xc3\xa4tkin New York Cityss\xc3\xa4. T\xc3\xa4rkeimm\xc3\xa4t kaupungit ovat p\xc3\xa4\xc3\xa4kaupungin lis\xc3\xa4ksi New Haven, New London, Norwich, Stamford, Waterbury, ja Bridgeport. Kaiken kaikkiaan osavaltiossa on 169 kaupunkia._NEWLINE_Connecticutin korkein osa on Berkshireksi kutsuttu seutu osavaltion luoteisrajalla. Sielt\xc3\xa4 maasto laskee etel\xc3\xa4\xc3\xa4n kohti Long Islandin salmea._NEWLINE_Connecticut-joki kulkee keskelt\xc3\xa4 osavaltiota laskien Long Islandin salmeen. Muita suuria jokia ovat Housatonic ja Thames._NEWLINE_Vuoden l\xc3\xa4mpimin kuukausi on hein\xc3\xa4kuu, jolloin keskim\xc3\xa4\xc3\xa4r\xc3\xa4inen ylin l\xc3\xa4mp\xc3\xb6tila Bridgeportissa on 28,1 astetta. Keskim\xc3\xa4\xc3\xa4r\xc3\xa4inen alin on pakkasen puolella joulukuusta maaliskuuhun, alimmillaan tammikuussa noin \xe2\x80\x937 astetta. Sateet jakautuvat melko tasaisesti kaikille vuodenajoille. S\xc3\xa4\xc3\xa4tila vaihtelee suuresti sek\xc3\xa4 p\xc3\xa4iv\xc3\xa4st\xc3\xa4 toiseen ett\xc3\xa4 vuodesta toiseen. Voimakkaita s\xc3\xa4\xc3\xa4ilmi\xc3\xb6it\xc3\xa4 ovat toisinaan esiintyv\xc3\xa4t hurrikaanit ja tornadot, sek\xc3\xa4 nimell\xc3\xa4 Nor\'easter kutsuttavat lumimyrskyt.\n_START_SECTION_\nHistoria\n_START_PARAGRAPH_\nEnnen eurooppalaisia nykyist\xc3\xa4 Connecticutin aluetta asuttivat Algonkin-kansat._NEWLINE_Ensimm\xc3\xa4iset eurooppalaiset uudisasukkaat Connecticutissa olivat englantilaisia puritaaneja Massachusettsista vuonna 1633._NEWLINE_Hollantilaiset k\xc3\xa4viv\xc3\xa4t alueella turkiskauppaa kunnes englantilaiset ajoivat heid\xc3\xa4t pois 1654._NEWLINE_Vuonna 1662 Connecticutin siirtokunta sai kuninkaallisen m\xc3\xa4\xc3\xa4r\xc3\xa4yskirjan, joka m\xc3\xa4\xc3\xa4ritteli sen itsehallinnon. Se osallistui 12 muun siirtokunnan kanssa Amerikan vallankumoukseen vuonna 1775\xe2\x80\x931778._NEWLINE_Connecticut luopui orjuudesta 1848._NEWLINE_Connecticutin p\xc3\xa4\xc3\xa4kaupunki on ollut Hartford vuodesta 1875, sit\xc3\xa4 ennen New Haven ja Hartford toimivat vuorotellen p\xc3\xa4\xc3\xa4kaupunkina._NEWLINE_Osavaltion nimi tulee mohikaanien kielen sanasta "Quinnehtukqut", joka tarkoittaa paikkaa pitk\xc3\xa4n joen l\xc3\xa4hell\xc3\xa4._NEWLINE_Yhdysvaltojen 43. presidentti George W. Bush syntyi Connecticutissa, New Havenin kaupungissa 6.7.1946._NEWLINE_Vuonna 1983 Pequotit saivat reservaatin Ledyardin kaupunkiin. He perustivat kasinon ja ovat ker\xc3\xa4nneet sill\xc3\xa4 huomattavan varallisuuden.\n_START_SECTION_\nHallinto\n_START_PARAGRAPH_\nConnecticutin lains\xc3\xa4\xc3\xa4d\xc3\xa4nt\xc3\xb6valtaa k\xc3\xa4ytt\xc3\xa4\xc3\xa4 kaksikamarinen osavaltion parlamentti. Yl\xc3\xa4huoneessa eli senaatissa on 36 j\xc3\xa4sent\xc3\xa4, alahuoneessa eli edustajainkokouksessa on 151 j\xc3\xa4sent\xc3\xa4._NEWLINE_Ensimm\xc3\xa4inen perustuslaki astui voimaan 14. tammikuuta 1639. Nykyinen, j\xc3\xa4rjestyksess\xc3\xa4\xc3\xa4n nelj\xc3\xa4s perustuslaki on vuodelta 1965._NEWLINE_Ylint\xc3\xa4 toimeenpanovaltaa k\xc3\xa4ytt\xc3\xa4\xc3\xa4 kuvern\xc3\xb6\xc3\xb6ri. Marraskuussa 2010 kuvern\xc3\xb6\xc3\xb6riksi valittiin Dannel P. Malloy._NEWLINE_Osavaltio on jaettu kahdeksaan piirikuntaan. Niill\xc3\xa4 ei ole omaa hallintoa, vaan niit\xc3\xa4 k\xc3\xa4ytet\xc3\xa4\xc3\xa4n vain kuvaamaan miss\xc3\xa4 osassa osavaltiota joku kaupunki sijaitsee. Kaupunkeja on 169._NEWLINE_Connecticut luopui kuolemanrangaistuksesta vuonna 2012, seitsem\xc3\xa4nten\xc3\xa4toista osavaltiona.\n_START_SECTION_\nTalous\n_START_PARAGRAPH_\nConnecticutin bruttokansantuote vuonna 2010 oli 237 miljardia dollaria. Se oli Yhdysvaltojen osavaltioista 23. tilalla._NEWLINE_Vuonna 2004 osavaltion bruttotuote oli yhteens\xc3\xa4 187 miljardia Yhdysvaltain dollaria. Bruttotuote asukasta kohti oli 47\xc2\xa0819 vuonna 2005, mik\xc3\xa4 oli enemm\xc3\xa4n kuin miss\xc3\xa4\xc3\xa4n muussa Yhdysvaltain osavaltiossa._NEWLINE_Kaivosteollisuus oli aikaisemmin merkitt\xc3\xa4v\xc3\xa4\xc3\xa4, mutta viimeiset rauta- ja kuparikaivokset on suljettu kauan sitten._NEWLINE_Osterien ja kampavenussimpukoiden tuotanto on merkitt\xc3\xa4v\xc3\xa4 osa Connecticutin taloutta. Vuonna 2010 se ty\xc3\xb6llisti 300 henke\xc3\xa4 ja tuotti yli 30 miljoonaa dollaria. K\xc3\xa4yt\xc3\xb6ss\xc3\xa4 oli 110 kalastusalusta. Osavaltio vuokraa m\xc3\xa4\xc3\xa4r\xc3\xa4aloja merenpohjasta osterinviljely\xc3\xa4 varten._NEWLINE_Joulukuussa 2013 Connecticutin ty\xc3\xb6tt\xc3\xb6myysaste oli 7,4\xc2\xa0% eli 0,7 prosenttiyksikk\xc3\xb6\xc3\xa4 huonompi kuin koko Yhdysvalloissa keskim\xc3\xa4\xc3\xa4rin.\n_START_SECTION_\nKulttuuri\n_START_PARAGRAPH_\nYalen yliopisto on ollut merkitt\xc3\xa4v\xc3\xa4t tekij\xc3\xa4 Connecticutin kulttuuriel\xc3\xa4m\xc3\xa4ss\xc3\xa4: sen teatterikoulu oli Yhdysvaltojen ensimm\xc3\xa4inen alan korkeakouluopetusta antava laitos ja yliopistokirjapaino on tunnettu akateeminen kustantaja.'